**განმარტებითი ბარათი**

**საქართველოს კანონის პროექტზე**

**„ფშავ-ხევსურეთის დაცული ტერიტორიების შექმნისა და მართვის შესახებ“**

**საქართველოს კანონში ცვლილების შეტანის თაობაზე**

**ა) ზოგადი ინფორმაცია კანონპროექტის შესახებ:**

**ა.ა) კანონპროექტის მიღების მიზეზი:**

**ა.ა.ა) პრობლემა, რომლის გადაჭრასაც მიზნად ისახავს კანონპროექტი:**

კანონპროექტის მიღების მიზეზს წარმოადგენს „ფშავ-ხევსურეთის დაცული ტერიტორიების შექმნისა და მართვის შესახებ“ საქართველოს კანონით განსაზღვრული ფშავ-ხევსურეთის ეროვნული პარკის პერიმეტრის შიგნით მოქცეული ფშავ-ხევსურეთის მრავალმხრივი გამოყენების ტერიტორიის მართვის მექანიზმის აღსრულების პრობლემა. ფშავ-ხევსურეთის მრავალმხრივი გამოყენების ტერიტორია შეესაბამება ბუნების კონსერვაციის საერთაშორისო კავშირის (IUCN) VI კატეგორიას და მოიცავს ფშავ-ხევსურეთის ეროვნული პარკის პერიმეტრის შიგნით არსებულ შემდეგ ტრადიციულ თემებს: არხოტს, შატილს, მიღმახევს, აგრეთვე, ფშავის ნაწილს (საერთო ფართობი - 2503 ჰექტარი). აღნიშნული ფართობი ეროვნულ პარკთან, ბუნების ძეგლსა და აღკვეთილთან ერთად იმართება ფშავ-ხევსურეთის დაცული ტერიტორიების ადმინისტრაციის მიერ. მრავალმხრივი გამოყენების ტერიტორია თავისი მართვის მიზნებითა და კატეგორიით განსაზღვრული დაცვის რეჟიმით მნიშვნელოვნად განსხვავდება ზემოხსენებული II, III და IV კატეგორიების დაცული ტერიტორიებისგან. ამას ემატება ის გარემოებაც, რომ ქვეყანაში ამ ეტაპისთვის არ არსებობს VI კატეგორიის დაცული ტერიტორიის მართვის გამართული მექანიზმი და პრაქტიკა, რაც ართულებს და ნაკლებად ეფექტურს ხდის ერთი და იმავე ადმინისტრაციის მიერ მნიშვნელოვნად განსხვავებული დაცვითი კატეგორიის მქონე დაცული ტერიტორიების ერთობლივად მართვას საერთო მენეჯმენტის გეგმით.

საქართველოს კანონმდებლობის თანახმად, მრავალმხრივი გამოყენების ტერიტორია (VI კატეგორია) მმართველობის ფორმით მსგავსია IUCN-ის V კატეგორიის სტატუსის მქონე დაცული ლანდშაფტისა, რომელიც, არსებული პრაქტიკით, იმართება ადგილობრივი მუნიციპალიტეტის მიერ. გარდა მმართველობის მსგავსი სახისა, აღნიშნული ტერიტორია თავისი მახასიათებლებით თანხვედრაშია V კატეგორიასთან, ვინაიდან მოიცავს არხოტის, შატილის, მიღმახევის, აგრეთვე ფშავის ნაწილის ისეთ ტერიტორიებს, რომელიც ისტორიულად ადამიანისა და ბუნებრივი გარემოს ჰარმონიული თანაარსებობის შედეგად ჩამოყალიბდა, როგორც მაღალი ესთეტიკური ღირებულებით გამორჩეული თვითმყოფადი ბუნებრივ-კულტურული ლანდშაფტი. თუმცა “დაცული ტერიტორიების სისტემის შესახებ” საქართველოს კანონის მე-8 მუხლიდან გამომდინარე, რომელიც დაცულ ლანდშაფტს განმარტავს როგორც ეროვნული მნიშვნელობის მქონე ფართო ტერიტორიას, აღნიშნული ტერიტორიის სიმცირიდან გამომდინარე (ჯამში - 2503 ჰა), არ იყო შესაძლებელი მისთვის V კატეგორიის სტატუსის მინიჭება.

2021 წელს დუშეთის მუნიციპალიტეტის ტერიტორიაზე დაარსდა არაგვის დაცული ლანდშაფტი (7102-Iს, 01/01/2021), რომელიც მოიცავს მდინარეების – გუდამაყრის არაგვის, ფშავის არაგვისა და ხევსურეთის არაგვის − ხეობებს. ამ ტერიტორიაზე დაცული ლანდშაფტის არსებობა მრავალმხრივი გამოყენების ტერიტორიისთვის დაცვითი კატეგორიის ამაღლებას და მისი არაგვის დაცული ლანდშაფტის ტერიტორიის საზღვრებში მოქცევას შესაძლებელს ხდის. გარემოს დაცვისა და სოფლის მეურნეობის სამინისტრომ დაასრულა არაგვის დაცული ლანდშაფტის გაფართოებასთან დაკავშირებული საკითხის განხილვა. მომზადდა კანონპროექტი „არაგვის დაცული ლანდშაფტის შექმნისა და მართვის შესახებ” საქართველოს კანონში ცვლილების შეტანის თაობაზე, რომლის თანახმად, იგეგმება არაგვის დაცული ლანდშაფტის გაფართოება და ფშავ-ხევსურეთის მრავალმხრივი გამოყენების ტერიტორიის კატეგორიის ცვლილება. შედეგად, ფშავ-ხევსურეთის მრავალმხრივი გამოყენების ტერიტორიის ფართობი (2503 ჰა) სრულად მოექცევა არაგვის დაცული ლანდშაფტის საზღვრებში.

**ა.ა.ბ) არსებული პრობლემის გადასაჭრელად კანონის მიღების აუცილებლობა:**

ფშავ-ხევსურეთის მრავალმხრივი გამოყენების ტერიტორიისთვის დაცვითი კატეგორიის ამაღლებისა და მისი არაგვის დაცული ლანდშაფტის შემადგენლობაში მოსაქცევად საჭიროა „ფშავ-ხევსურეთის დაცული ტერიტორიების შექმნისა და მართვის შესახებ“ საქართველოს კანონში ცვლილების შეტანა მრავალმხრივი გამოყენების ტერიტორიის სტატუსის გაუქმებასთან დაკავშირებით, რაც, „დაცული ტერიტორიების სისტემის შესახებ“ კანონის მე-14 მუხლის თანახმად, შესაძლებელია მხოლოდ პარლამენტის გადაწყვეტილებით.

**ა.ბ) კანონპროექტის მოსალოდნელი შედეგები:**

კანონპროექტის მიღების შედეგად, გაუქმდება ფშავ-ხევსურეთის მრავალმხრივი გამოყენების დაცული ტერიტორია, რომელიც მოიცავს ფშავ-ხევსურეთის ეროვნული პარკის პერიმეტრის შიგნით არსებულ შემდეგ ტრადიციულ თემებს: არხოტს, შატილს, მიღმახევს, აგრეთვე ფშავის ნაწილს (საერთო ფართობი − 2503 ჰექტარი). რაც შეეხება აღნიშნული ფართობის არაგვის დაცული ლანდშაფტის საზღვრებში გაერთიანებას, აღნიშნული საკითხი დარეგულირდება „არაგვის დაცული ლანდშაფტის შექმნისა და მართვის შესახებ„ საქართველოს კანონში.

**ა.გ) კანონპროექტის ძირითადი არსი:**

კანონპროექტი შედგება 2 მუხლისგან. პირველი მუხლით განისაზღვრება **„**ფშავ-ხევსურეთის დაცული ტერიტორიების შექმნისა და მართვის შესახებ“ საქართველოს კანონში შესატანი ცვლილებები არსებული კანონიდან ფშავ-ხევსურეთის მრავალმხრივი გამოყენების ტერიტორიის ამოღებასთან დაკავშირებით, ხოლო მე-2 მუხლით დადგენილია კანონის ძალაში შესვლის თარიღი.

**ა.დ) კანონპროექტის კავშირი სამთავრობო პროგრამასთან და შესაბამის სფეროში არსებულ სამოქმედო გეგმასთან, ასეთის არსებობის შემთხვევაში (საქართველოს მთავრობის მიერ ინიციირებული კანონპროექტის შემთხვევაში):**

ასეთი არ არსებობს.

**ა.ე) კანონპროექტის ძალაში შესვლის თარიღის შერჩევის პრინციპი, ხოლო კანონისთვის უკუძალის მინიჭების შემთხვევაში − აღნიშნულის თაობაზე შესაბამისი დასაბუთება:**

კანონპროექტის ძალაში შესვლა გათვალისწინებულია 2023 წლის 1 იანვრიდან. კანონს უკუძალა არ აქვს.

**ა.ვ) კანონპროექტის დაჩქარებული წესით განხილვის მიზეზები და შესაბამისი დასაბუთება (თუ ინიციატორი ითხოვს კანონპროექტის დაჩქარებული წესით განხილვას):**

ასეთი არ არსებობს.

**ბ) კანონპროექტის ფინანსური გავლენის შეფასება საშუალო ვადიან პერიოდში (კანონპროექტის ამოქმედების წელი და შემდგომი 3 წელი):**

**ბ.ა) კანონპროექტის მიღებასთან დაკავშირებით აუცილებელი ხარჯების დაფინანსების წყარო:**

კანონპროექტის მიღება არ იწვევს სახელმწიფო ბიუჯეტიდან დამატებითი სახსრების გამოყოფას.

**ბ.ბ) კანონპროექტის გავლენა სახელმწიფო ან/და მუნიციპალიტეტის ბიუჯეტის საშემოსავლო ნაწილზე:**

კანონპროექტი არ იქონიებს გავლენას სახელმწიფო და მუნიციპალური ბიუჯეტის საშემოსავლო ნაწილზე.

**ბ.გ) კანონპროექტის გავლენა სახელმწიფო ან/და მუნიციპალიტეტის ბიუჯეტის ხარჯვით ნაწილზე:**

კანონპროექტის მიღება არ იქონიებს გავლენას სახელმწიფო ან/და მუნიციპალიტეტის ბიუჯეტის ხარჯვით ნაწილზე

**ბ.დ) სახელმწიფოს ახალი ფინანსური ვალდებულებები, კანონპროექტის გავლენით სახელმწიფოს ან მის სისტემაში არსებული უწყების მიერ მისაღები პირდაპირი ფინანსური ვალდებულებების (საშინაო ან საგარეო ვალდებულებები) მითითებით:**

კანონპროექტის მიღება სახელმწიფოს მხრიდან ახალი ფინანსური ვალდებულებების აღებას არ ითვალისწინებს.

**ბ.ე) კანონპროექტის მოსალოდნელი ფინანსური შედეგები იმ პირთათვის, რომელთა მიმართაც ვრცელდება კანონპროექტის მოქმედება, იმ ფიზიკურ და იურიდიულ პირებზე გავლენის ბუნებისა და მიმართულების მითითებით, რომლებზედაც მოსალოდნელია კანონპროექტით განსაზღვრულ ქმედებებს ჰქონდეს პირდაპირი გავლენა:**

კანონპროექტი იქონიებს გავლენას იმ პირების მიმართ, რომლებიც დასაქმდებიან არაგვის დაცული ლანდშაფტის ადმინისტრაციაში, ამ კანონით განსაზღვრული ტერიტორიის დაცვის მიზნით.

**ბ.ვ) კანონპროექტით დადგენილი გადასახადის, მოსაკრებლის ან სხვა სახის გადასახდელის (ფულადი შენატანის) ოდენობა შესაბამის ბიუჯეტში და ოდენობის განსაზღვრის პრინციპი:**

კანონპროექტი არ ადგენს გადასახადს, მოსაკრებელს ან სხვა სახის გადასახდელს.

**გ) კანონპროექტის მიმართება საერთაშორისო სამართლებრივ სტანდარტებთან:**

**გ.ა) კანონპროექტის მიმართება ევროკავშირის სამართალთან:**

კანონპროექტი არ ეწინააღმდეგება ევროკავშირის სამართალს.

**გ.ბ) კანონპროექტის მიმართება საერთაშორისო ორგანიზაციებში საქართველოს წევრობასთან დაკავშირებულ ვალდებულებებთან:**

კანონპროექტი არ ეწინააღმდეგება საერთაშორისო ორგანიზაციებში საქართველოს წევრობასთან დაკავშირებულ ვალდებულებებს.

**გ.გ) კანონპროექტის მიმართება საქართველოს ორმხრივ და მრავალმხრივ ხელშეკრულებებთან და შეთანხმებებთან, აგრეთვე, ისეთი ხელშეკრულების/შეთანხმების არსებობის შემთხვევაში, რომელსაც უკავშირდება კანონპროექტის მომზადება, - მისი შესაბამისი მუხლი ან/და ნაწილი:**

კანონპროექტი არ ეწინააღმდეგება საქართველოს ორმხრივ და მრავალმხრივ ხელშეკრულებებს და შეთანხმებებს. აგრეთვე, კანონპროექტის მიღება არ უკავშირდება რომელიმე ხელშეკრულებას/შეთანხმებას.

**გ.დ) არსებობის შემთხვევაში, ევროკავშირის ის სამართლებრივი აქტი, რომელთან დაახლოების ვალდებულებაც გამომდინარეობს „ერთი მხრივ, საქართველოსა და, მეორე მხრივ, ევროკავშირსა და ევროპის ატომური ენერგიის გაერთიანებას და მათ წევრ სახელმწიფოებს შორის ასოცირების შესახებ შეთანხმებიდან“ ან ევროკავშირთან დადებული საქართველოს სხვა ორმხრივი და მრავალმხრივი ხელშეკრულებებიდან:**

ასეთი არ არსებობს.

**დ) კანონპროექტის მომზადების პროცესში მიღებული კონსულტაციები:**

**დ.ა) სახელმწიფო, არასახელმწიფო ან/და საერთაშორისო ორგანიზაცია/დაწესებულება, ექსპერტი, სამუშაო ჯგუფი, რომელმაც მონაწილეობა მიიღო კანონპროექტის შემუშავებაში, ასეთის არსებობის შემთხვევაში:**

ასეთი არ არსებობს.

**დ.ბ) კანონპროექტის შემუშავებაში მონაწილე ორგანიზაციის/დაწესებულების, სამუშაო ჯგუფის, ექსპერტის შეფასება კანონპროექტის მიმართ, ასეთის არსებობის შემთხვევაში:**

ასეთი არ არსებობს.

**დ.გ) სხვა ქვეყნების გამოცდილება კანონპროექტის მსგავსი კანონების იმპლემენტაციის სფეროში, იმ გამოცდილების მიმოხილვა, რომელიც მაგალითად იქნა გამოყენებული კანონპროექტის მომზადებისას, ასეთი მიმოხილვის მომზადების შემთხვევაში:**

ასეთი არ არსებობს.

**ე) კანონპროექტის ავტორი:**

საქართველოს გარემოს დაცვისა და სოფლის მეურნეობის სამინისტრო.

**ვ) კანონპროექტის ინიციატორი:**

საქართველოს მთავრობა.